Sådan fungerer taxameterløftet

Universiteterne bliver betalt efter et taxameter-system, hvor forskellige uddannelser får forskellige takster per studerende.

Fag inden for naturvidenskab, teknisk videnskab og sundhedsvidenskab modtager typisk den højeste takst, mens samfundsvidenskab og humaniora typisk modtager den laveste takst. Den hedder takst 1 og lyder i år på 31.900 kroner per studerende.

Taxameterløftet blev indført i 2010, efter en rapport året før havde vist, at de humanistiske og samfundsvidenskabelige uddannelser på takst 1 var underfinansierede i forhold til andre uddannelser.

Derfor lavede man et såkaldt taxameterløft for uddannelserne på takst 1. Det har været på 5.000 kr. for hver studerende, der har bestået sine eksamener.

I valgkampen forpligtede Socialdemokratiet sig til at fortsætte taxameterløftet næste år, men de 290 millioner kroner, det vil koste, er ingen vegne at finde i S-regeringens udspil til en finanslov for næste år.

Det har fået både støttepartier, studerende og universiteter til at anklage regeringen for løftebrud. Regeringspartiet siger omvendt, at det nu er op til en drøftelse med støttepartierne at afgøre, hvad der er vigtigst at prioritere.